Skietery in Nelspruit eis 2(Argieffoto) Twee mense is dood en een ernstig beseer toe ’n skietery Sondagaand in Mbombela (Nelspruit), Mpumalanga, uitgebreek het. Die voorval het hom omstreeks 21:00 in Branderstraat in die middestad van Mbombela afgespeel. Kol. Donald Mdhluli, polisiewoordvoerder, sê drie mans is in ’n Volkswagen Polo deur ’n onbekende aantal gewapende verdagtes voorgekeer. Die verdagtes het in ’n blou dubbelkajuitbakkie gery. “Die verdagtes het op die mans geskiet. Twee van die mans is in die proses doodgeskiet terwyl een ernstige skietwonde opgedoen het. Die verdagtes het daarna gevlug,” bevestig Mdhluli. Die polisie en ER24-paramedici is omstreeks 21:45 na die toneel ontbied. Volgens Russel Meiring, woordvoerder van ER24, is twee van die mans in die pad aangetref. Een het ’n skietwond aan die kop gehad en die ander een ’n skietwond in die bobeen. Albei het reeds met paramedici se aankoms op die toneel aan hul beserings beswyk. Die derde man is buitekant ’n nagklub in die straat met ’n skietwond aan sy been aangetref. Paramedici het hom op die toneel behandel voordat hy per ambulans na ’n nabygeleë hospitaal geneem is. Mdhluli sê die polisie ondersoek twee aanklagte van moord en een van poging tot moord. Enigiemand met meer inligting oor die voorval kan die Mbombela-polisiestasie se stasiebevelvoerder by 082 318 9843 bel of die Stop Misdaadnommer by 08600 10111 skakel.